9. Tann, ið letur boð inn, skal tilskila, hvør umboðar hann. 10. Rætturin at veiða kann bert seljast eigarum av fiskiførum undir føroyskum flaggi at fiska við ávísum fiskifari, sum hevur veiðiloyvi. Rætturin at veiða kann eisini seljast eigara av báti í bólki 5, sambært løgtingslóg um vinnuligan fiskiskap, at fiska við ávísum báti. 11. Um ein eigari eigur fleiri fiskifør, sambært treytunum í pkt. 10, kann hann lata eitt boð inn fyri hvørt fiskifar. 12. Keypt rættindi kunnu bert gagnnýtast við tí fiskifari, ið tey verða keypt til. Rættindini kunnu ikki avhendast til annað fiskifar sambært ásetingum í lóg um vinnuligan fiskiskap. 13. Í avgreiðsluni verða innkomin boð raðfest við hægsta eindarprísi fremst-tað merkir hægsta prísi fyri kilo í krónum og oyrum–og síðani lækkandi, til boð er komið upp á alla nøgdina, ið er boðin út. Prísurin verður eins fyri allar keyparar og verður ásettur javnt prísinum hjá tí, sum fekk seinastu nøgdina í boði. 14. Keypari kann fáa minni nøgd í boði, enn hana hann bjóðar uppá. Í teimum førum kann keyparin velja at siga boðið frá sær og lata nøgdina innaftur. 15. Minstiprísur kann verða ásettur, áðrenn boðini verða latin upp. 16. Verður avgreiðslan vrakað, verður farið fram av nýggjum eftir reglunum í kunngerð nr. 78 frá 29. juni 2016 um uppboðssølu av makreli, norðhavssild og svartkjafti og botnfiski í Barentshavinum í 2016. Vørn sendir eigara, sum hevur vinnandi boðið, rokning fyri keypsupphæddina. Keypari rindar uppboðssølugjaldið, sum er 0,75% av keypsupphæddini og kr. 500, -fyri fiskiloyvið til Vørn. Hetta gjald fellur til gjaldingar, tá avgerð er tikin um, at sølan er avgreidd. Keypsupphæddin fellur til gjaldingar 31. desember 2016. Rinda eigarar ikki rættstundis, verður renta roknað, 0,7% fyri hvønn byrjaðan mánað. Trygd Bert boð, sum hava bankatrygd fyri rindan, sbr. pkt. 1, ella sum frammanundan eru goldin á konto hjá Vørn, sbr. pkt. 2, verða góðtikin. 1. Bankatrygdin skal stillast sum ótíðaravmarkað sjálvsskuldarborgan ella sum onnur bankatrygd, ið kann metast at vera eins nøktandi. 2. Verður ístaðin goldið frammanundan, skal øll upphæddin, ið ætlanin er at bjóða fyri, tann viðkomandi dagin freistin er at bjóða, flytast á konto hjá Vørn á 6460-182.705. 9. Tá sølan er liðug, verður gjørt upp og avroknað. Kunning og avgreiðsla av søluni Vørn ger yvirlit yvir søluna, ið staðfestir tær nøgdir og upphæddir, ið boðini fevna um, eins og navnið á teimum, ið bjóðað hava. Øll hava rætt at vera hjástødd, tá boðini verða latin upp, sølan avgreidd og kunngjørd. Allar upplýsingar um søluna verða almannakunngjørdar, tá sølan er liðug. Upplýsingarnar fevna um, hvussu nógv boð komu inn, samlað søluupphædd, tonsatal, prís fyri tey einstøku boðini, og navn á teimum, ið boðið hava. Serstakar støður: Ein keypari fær ikki alt hann bjóðar uppá, ella fleiri keyparar hava sama boð. Boðið, ið hevur lægsta eindarprís (kiloprís) av teimum boðum, sum koma upp í part, ásetir kiloprísin, sum øll skulu gjalda. Á henda hátt rinda øll, sum keypa, sama prís. Um seinasti keypari ikki fær alt, sum hann bað um, kann hann frásiga sær keypið. Um fleiri keyparar liggja aftast við sama prísi, verður nøgdin, ið eftir er, býtt millum hesar keyparar lutfalsliga eftir, hvussu stóra nøgd teir hava bjóðað uppá. Ynskja keyparar ikki at taka av, tí nøgdin er minni enn tað, teir ynskja, fær keyparin við hægsta boðnum í boði at keypa hesa nøgdina til lægsta prís. Tekur keyparin við hægsta boðnum heldur ikki av, fær keyparin við næsthægsta boði møguleikan. Hetta heldur so fram, til einki er eftir. Um so er, at eingin av vinnandi keyparunum vil hava kvotuna, ið eftir er, fer hon á opna uppboðssølu ella í afturlatna uppboðssølu enn einaferð. Um tveir ella fleiri keyparar hava hægsta og sama boð í prísi, men samanlagt ynski um størri nøgd enn hana, sum verður boðin út, verður útbjóðaða nøgdin boðin keyparunum við hægsta prísi lutfalsliga eftir, hvussu stóra nøgd teir hava bjóðað uppá. Um keypari við besta boði ikki tekur av minnu nøgdini, ið honum stendur í boði, so frásigur hann sær keypið til alla nøgdina, hann beyð uppá. Hinir, við vinnandi boði, fáa tá hansara nøgd í boði. Um allir keyparar siga nøgdina frá sær, so fer nøgdin á opna ella afturlatna sølu enn einaferð.